b'\n_START_ARTICLE_\nEusebi G\xc3\xbcell i Bacigalupi\n_START_SECTION_\nFam\xc3\xadlia\n_START_PARAGRAPH_\nEl seu pare, Joan G\xc3\xbcell i Ferrer, ori\xc3\xbcnd de Torredembarra, va obtenir una considerable fortuna amb el tr\xc3\xa0fic de negres durant la seva estada a Cuba, instal\xc2\xb7lant-se al seu retorn a Barcelona on va promoure diverses ind\xc3\xbastries. La seva mare, Francesca Bacigalupi i Dulcet, era una dama de la noblesa genovesa, el germ\xc3\xa0 de la qual tenia ind\xc3\xbastria t\xc3\xa8xtil a Barcelona, concretament en la zona de Sants, l\'empresa de la qual va ser reconvertida en el "Vapor Vell" quan posteriorment Joan G\xc3\xbcell es va associar amb ell._NEWLINE_Va ser pare d\'Isabel G\xc3\xbcell i L\xc3\xb3pez (1872\xe2\x80\x941956), compositora, de Maria Llu\xc3\xafsa G\xc3\xbcell i L\xc3\xb3pez (1873\xe2\x80\x941933), pintora i pianista, de Joan Antoni G\xc3\xbcell i L\xc3\xb3pez (1874-1958), segon comte de G\xc3\xbcell, d\'Eusebi G\xc3\xbcell i L\xc3\xb3pez (1877-1955), segon vescomte de G\xc3\xbcell, escriptor i artista, de Claudi G\xc3\xbcell i L\xc3\xb3pez (1879\xe2\x80\x941918), primer vescomte de G\xc3\xbcell, de Santiago G\xc3\xbcell i L\xc3\xb3pez (1883-1954), primer bar\xc3\xb3 de G\xc3\xbcell, industrial i pol\xc3\xadtic, i de Francesca G\xc3\xbcell i L\xc3\xb3pez (1885\xe2\x80\x941976), pintora. Un retrat seu forma part de la Galeria de Catalans Il\xc2\xb7lustres de l\'Ajuntament de Barcelona.\n_START_SECTION_\nNegocis familiars\n_START_PARAGRAPH_\nEusebi G\xc3\xbcell, igual que el seu pare, es va dedicar als negocis creant noves empreses en els sectors m\xc3\xa9s prometedors. El futur comte de G\xc3\xbcell, gr\xc3\xa0cies a l\'esplaiada situaci\xc3\xb3 econ\xc3\xb2mica familiar va poder estudiar Dret, Economia i Ci\xc3\xa8ncies Aplicades a Barcelona, Fran\xc3\xa7a i Anglaterra. Associat amb Ferran Alsina, inicia a Santa Coloma de Cervell\xc3\xb3 una f\xc3\xa0brica t\xc3\xa8xtil de panes, que va ser la base de la Col\xc3\xb2nia G\xc3\xbcell (1891), on trasllad\xc3\xa0 l\'activitat productiva del Vapor Vell, que en aquells temps era sotm\xc3\xa8s a forts conflictes laborals. _NEWLINE_Posteriorment, en 1901, fund\xc3\xa0 la Companyia General d\'Asfalts i Portland, Asland. El 1871 es cas\xc3\xa0 amb Isabel L\xc3\xb3pez Bru, filla del Marqu\xc3\xa8s de Comillas, tamb\xc3\xa9 magnat del tr\xc3\xa0fic de negres i l\'explotaci\xc3\xb3 de esclaus. Va ser conseller de les empreses de la fam\xc3\xadlia de la seva esposa:  Banc Hispano Colonial, Compa\xc3\xb1\xc3\xada General de Tabacos de Filipinas, Companyia dels Camins de Ferro del Nord d\'Espanya, etc. _NEWLINE_Eusebi G\xc3\xbcell va intervenir tamb\xc3\xa9 en pol\xc3\xadtica i en amplis sectors relacionats amb la cultura. Va ser escollit regidor de Barcelona (1875), va exercir de Diputat Provincial (1878), i va ser Senador del Regne. Com actiu propulsor de la cultura catalana, va ser president i mantenidor dels Jocs Florals de 1900, membre de l\'ara anomenada Reial Acad\xc3\xa8mia Catalana de Belles Arts de Sant Jordi, i president del Centre Catal\xc3\xa0. Va ser el mecenes del ge\xc3\xb2leg Norbert Font i Sagu\xc3\xa9, de l\'escriptor Pin i Soler i del poeta mallorqu\xc3\xad Ramon Pic\xc3\xb3 i Campamar._NEWLINE_Gr\xc3\xa0cies a l\'amistat i al mecenatge que va mantenir amb l\'arquitecte Antoni Gaud\xc3\xad, el seu cognom ha estat conegut internacionalment: Parc G\xc3\xbcell, Col\xc3\xb2nia G\xc3\xbcell, Palau G\xc3\xbcell i Celler G\xc3\xbcell. Home d\'extensa cultura, va publicar llibres sobre diverses disciplines que van ser tradu\xc3\xafts a diversos idiomes, entre altres \xc3\xa9s de destacar un treball cient\xc3\xadfic (L\'immunit\xc3\xa9 par les leucoma\xc3\xafnes, 1889). Va ser tamb\xc3\xa9 un acceptable dibuixant i aquarel\xc2\xb7lista.\n_START_SECTION_\nEnnobliment\n_START_PARAGRAPH_\nEl rei Alfons XIII va tenir predilecci\xc3\xb3 per ampliar la noblesa atorgant t\xc3\xadtols als quals havien contribu\xc3\xaft a engrandir econ\xc3\xb2micament Espanya, havent obtingut grans fortunes a ultramar, molts amb el tr\xc3\xa0fic o l\'explotaci\xc3\xb3 d\'esclaus negres. A la fam\xc3\xadlia G\xc3\xbcell se li van acumular els t\xc3\xadtols. Per via matrimonial els va arribar el de Marqu\xc3\xa8s de Comillas, t\xc3\xadtol que ostenta en l\'actualitat un descendent de G\xc3\xbcell. A ell mateix, Eusebi G\xc3\xbcell, industrial, mecenes i pol\xc3\xadtic, se li va concedir el comtat de G\xc3\xbcell. Uns anys despr\xc3\xa9s, Alfons XIII concediria als fills d\'Eusebi G\xc3\xbcell, un vescomtat i una baronia. _NEWLINE__NEWLINE_Eusebi G\xc3\xbcell i Bacigalupi va morir a la seva casa del Park G\xc3\xbcell, el 8 de juliol de 1918. El seu cos va ser traslladat al  Palau G\xc3\xbcell, des d\'on va sortir l\'enterrament amb el ta\xc3\xbct cobert per la bandera de la Lliga Regionalista que tamb\xc3\xa9 havia cobert els f\xc3\xa8retres de Prat de la Riba, el doctor Robert i moss\xc3\xa8n Cinto Verdaguer. Va ser portat a bra\xc3\xa7os pels treballadors de la Col\xc3\xb2nia G\xc3\xbcell i Asland seguit per les autoritats: Puig i Cadafalch, president de la Mancomunitat de Catalunya; Manuel Morales, alcalde de Barcelona; Vidal i Barraquer, bisbe de Solsona: Vall\xc3\xa8s i Pujals, president de la Diputaci\xc3\xb3; molts representants d\'institucions i artistes com Gaud\xc3\xad, \xc3\x80ngel Guimer\xc3\xa0 i Narc\xc3\xads Oller.'